ঈদের ছুটির পর আজ জাতীয় নাট্যশালায় বাতি জ্বলবে। আবারও জমজমাট হবে ঢাকার নাটকপাড়া। সন্ধ্যা সোয়া ৭টায় নাট্যশালার স্টুডি থিয়েটার মিলনায়তনে মঞ্চায়িত হবে থিয়েটারওয়ালা রেপার্টরি প্রযোজিত নাটক ‘জবর আজব ভালোবাসা’। আগামীকাল একই সময়ে নাট্যশালার পরীক্ষণ থিয়েটার হলে নাটকটির আরেকটি প্রদর্শনী অনুষ্ঠিত হবে। অগ্রিম টিকিটের জন্য বুকিং দেওয়া যাবে- ০১৯৭০৫৩৩৩২২ এই নম্বরে। আন্তন চেখভের ‘দ্য বিয়ার’ অবলম্বনে নাটকটির গল্প তৈরি হয়েছে। এটি অনুবাদ করেছেন মোবারক হোসেন খান। তিনটি চরিত্র নিয়ে এগিয়েছে নাটকটির কাহিনি। রূপান্তর ও নির্দেশনা দিয়েছেন সাইফ সুমন। মঞ্চে তিনটি চরিত্র রূপায়ণ করবেন প্রাঙ্গণেমোর নাট্যদলের রামিজ রাজু, নাট্যকেন্দ্রের সংগীতা চৌধুরী ও থিয়েটার আর্ট ইউনিটের সাইফ সুমন। এই নাটকের নির্দেশক সাইফ সুমন বলেন, ‘ঈদ উৎসবের রেশ ধরেই আমরা নাটকটির মঞ্চায়ন করছি। আমাদের প্ল্যান ছিল ঈদের পরদিন নাটকটির প্রদর্শনী করব। কিন্তু জাতীয় নাট্যশালা ঈদের ছুটিতে সরকারি বন্ধ থাকার কারণে ২৬ আগস্ট প্রদর্শনী করছি।’ সাইফ সুমন বলেন, ‘আমরা মনে করি প্রতি বছরই ঈদ উৎসবে মঞ্চনাটকের উৎসব হওয়া উচিত। সেই ধারাবাহিকতা ধরেই গত রোজার ঈদের পরও আমরা ‘জবর আজব ভালোবাসা’ নাটকের প্রদর্শনী করেছিলাম। এবারের ঈদে নাটকটির প্রদর্শনী করছি।’ উল্লেখ্য, ঈদ উৎসবে এই নাটকটির বিশেষ প্রদর্শনীর প্রচার সহযোগী হিসেবে রয়েছে সৃজনশীল তারুণ্যের প্লাটফর্ম ‘ক্ষ্যাপা’।